stanford-oval/wikipedia huggingface dataset:
רוולו
אתרים ומקומות עניין

הדואומו של רוולו (איט')  הנמצא בכיכר הדואומו, נבנה במאה ה-11 ושופץ ב-1786. הדואומו על שם פנטלאון הקדוש, הנחשב לפטרון העיירה ולמגינה. דלתות הכניסה עשויות מברונזה, ומעוטרות בתבליטים מהפסיון - דרך הייסורים של ישו (ויה דולורוזה). את דוכן ההטפה המעוטר הקים האומן ניקולה די ברטולומאו דה פוג'ה (איט') ב-1272. הדוכן נתמך על ידי שישה עמודים ספירליים מעוטרים בצבעי זהב. העמודים עצמם נסמכים על גבם של אריות. בדוכן הטפה אחר בכנסייה מתואר יונה הנביא. בקריפטה של כנסייה מצוי מוזיאון צנוע, ובו ניתן לראות יצירות אומנות, ומוצגים דתיים שונים.
וילה רופולו (אנ'), על שם משפחת רופולו (Rufolo), שהייתה בעלת עוצמה ונכסים רבים באזור. הווילה נבנתה במהלך המאה ה-13, נמצאת לא הרחק מכיכר הדואומו, וממוקמת על גבי מצוק הפונה לכיוון מפרץ סלרנו. היא נבנתה בהשפעות של סגנון ערבי, ובמיוחד שני המגדלים הנמוכים בחצר, המזכירים מינרטים של מסגד. במאה ה־19 שופצה הווילה על-ידי אציל סקוטי שרכש אותה. הנוף הנשקף מהווילה, ובמיוחד מהמרפסת הענקית, משך אליה במשך השנים אומנים ויוצרים רבים, והיווה השראה לריכרד וגנר לכתיבת קטעים מהאופרה שלו "פרסיפל". הווילה מוזכרת בספרו של ג'ובאני בוקאצ'ו ,"דקאמרון". עקב הקשר של ריכרד וגנר לווילה, על מרפסת הגדולה נערכים מדי שנה קונצרטים של מוזיקה קלאסית תחת כיפת השמים. התזמורת והאמנים יושבים עם גבם לים והקהל עם הפנים לים, לכוון מפרץ סלרנו.
וילה צ'ימברונה (אנ'), נבנתה במהלך המאה ה-11, על נקודת תצפית גבוהה לכיוון הים הטירני. גני הווילה חודשו ושונו בראשית המאה ה-20, על ידיי הלורד האנגלי ארנסט בקט, ברון גרימת'ורפ השני (אנ'). לווילה מרפסת רחבת ידיים, ממנה נשקף נוף ולכן, היא נקראת "מרפסת האינסוף" (Terrazza dell’Infinito). על מעקה המרפסת מוצבים פסלי פרוטומה. גני הווילה רחבי ידיים, ויצירות אומנות שונות פזורות בו. בין היצירות בגן נמצא גם העתק פסל דוד של דונטלו. הווילה מהווה מוקד משיכה תיירותי, ומתפקדת גם כבית מלון.
אודיטוריום אוסקר נימאייר - כיוון שרוולו היא "עיר המוזיקה", כבר בשנת 2000 הוחלט על הקמת אודיטוריום, אך בנייתו הסתיימה רק ב-2009. האודיטוריום ממוקם במרחק הליכה קצר מחוץ לעיר, תוכנן בידי האדריכל הברזילאי אוסקר נימאייר, והוא מבנה בתכנון מודרניסטי מיוחד מאד, השונה לגמרי משאר המבנים באזור החוף האמאלפיטאני כולו. באודיטוריום יש כ-400 מקומות ישיבה, והוא משמש כאחד מאתרי ההופעות בפסטיבלי המוזיקה הנערכים בעיר. על נימאייר נמתחה ביקורת, כיוון שלא ביקר באתר במהלך תכנון האודיטוריום ובנייתו.
תרבות, אומנות ואורחים מפורסמים

העיר הייתה תמיד יעד לביקורים של אנשי תרבות, אומנים, מוזיקאים, שחקנים, ציירים, ומפורסמים אחרים, כולם מן הבכירים ביותר בעולם. בין המבקרים ניתן למנות את ג'ובאני בוקאצ'ו, ריכרד וגנר, אדוורד גריג, ליאונרד ברנשטיין, ג'ינה לולובריג'ידה, טנסי ויליאמס, ז'ואן מירו, גרטה גרבו, וג'קלין קנדי-אונאסיס. האמן גור וידאל התגורר בעיר בווילה "לה רונדנינה", הבנויה על שפת צוק גבוה.
חלקים גדולים מסרטו של הבמאי ג'ון יוסטון "הכה את השטן", שיצא לאקרנים ב-1953, הוסרטו ברוולו בהשתתפותם של ג'ינה לולובריג'ידה, המפרי בוגארט, רוברט מורלי, ג'ניפר ג'ונס, פיטר לורה, אייבור ברנרד, ברנארד לי, ושחקנים אחרים .
בחודשי הקיץ נערך בעיר פסטיבל מוזיקה קלאסית, בעיקר בווילה רופולו ובשנים האחרונות גם באודיטוריום אוסקר נימאייר, לכבודו ולזכרו של וגנר, שהתגורר ויצר במקום.
הערות שוליים

↑  Ravello municipal administration
↑  PRINCIPALI STATISTICHE GEOGRAFICHE SUI COMUNI
1 2  Ravello
↑  UNESCO World Heritage Centre, Costiera Amalfitana, UNESCO World Heritage Centre (באנגלית)
1 2  נאפולי וחוף אמלפי, נתניה: שטיינהרט קציר, מוציאים לאור בע"מ, 2011, עמ' 169–175
↑  Ravello, Italy - Amalfi Coast - Visit Ravello, www.ravello.com (באנגלית)
1 2  ידין ומאיה רומן, מדריך מטרופוליס נאפולי ואמלפי, תל אביב: איילון-מטרופוליס, 2013, עמ' 172–175
1 2  Ravello, history of a town – Ceramiche Cosmolena (באנגלית אמריקאית)
1 2 3  Gioseppe e Roberto Sabella, The Coast of Amalfi, new edition, Salerno: Mantoni, 2001, עמ' 62
↑  Emiliano Amato, 5 giugno 1944: Vittorio Emanuele III firma a Ravello il decreto luogotenenziale - באיטלקית, באתר Il Quotidiano della Costiera, ‏2023-06-04 (ב־)
↑  Wayback Machine, web.archive.org, ‏2016-04-10
↑  Amalfi - Ravello - Scala Schedule - SITA (SITA Sud), moovitapp.com, ‏2024-03-11 (באנגלית)
↑  DUOMO DI RAVELLO Basilica ex Cattedrale - באיטלקית, ‏2022-07-14 (ב־)
↑  Ravello Cathedral, Ravello, Italy - SpottingHistory, www.spottinghistory.com (באנגלית)
1 2  Villa Rufolo - Ravello, www.villarufolo.it
↑  Villa Cimbrone, Ravello - Amalfi Coast, Italy - Visit the gardens, www.ravello.com (באנגלית)
↑  The Ravello Auditorium, set of the Ravello Festival, livesalerno (באנגלית בריטית)
↑  Beat the Devil (1953) - Filming & production - IMDb (באנגלית אמריקאית), נבדק ב-2024-03-17
| --- | --- |
בקרת זהויות :  NLI: 987007564349405171  BnF: cb13329097w (data)  GND: 4193077-0  LCCN: n79070127  NKC: ge485000  VIAF: 147734068   WorldCat (עם VIAF): 147734068 
הנוף הנשקף מוילה רופולו ברוולו
אורי שרקי

| --- | --- |

הרב שרקי, 2024
 לידה:  14 בספטמבר 1959 (בן 65) י"א באלול ה'תשי"ט אלג'יריה הצרפתית
 מדינה:  ישראל 
 השכלה:  ישיבת מרכז הרב 
 השתייכות:  ציונות דתית
 תחומי עיסוק:  הגות יהודית, משנת הרב קוק, קבלה
 מעסיק:  ברית עולם - המרכז העולמי לבני נח, מכון מאיר 
 רבותיו:  הרב צבי יהודה הכהן קוק, הרב מאיר יהודה גץ, הרב שלמה בנימין אשלג, הרב יהודה ליאון אשכנזי, הרב צבי טאו, הרב אריה בינה.
 חיבוריו:  "שעורים בספר הכוזרי", "שיעורים על מסילת ישרים", "קדושה וטבע", "על שמונה פרקים" מקדם לעין – עיונים בפרק חלק, דעה צלולה – אדם ועולם במשנת הרב קוק, חידוש גדול ועוד
 בת זוג:  רונית שרקי
 צאצאים:  יאיר שרקי 
 
 תפקידים נוספים:  רב קהילת "בית יהודה" בקריית משה, לשעבר ראש המחלקה הישראלית במכון מאיר
 
 www.ravsherki.org
 
הרב שרקי עם נשיא המדינה ראובן ריבלין והסופר והמשורר מירון ח. איזקסון (במרכז) בשיעור תנ"ך ביחד שנערך במשכן הנשיא, ספטמבר 2017
הרב אוּרי עמוס שֶׁרְקִי (נולד ב־14 בספטמבר 1959, י"א באלול ה'תשי"ט) הוא רב הוגה דעות וסופר ישראלי דתי לאומי, משמש כיו"ר ברית עולם - המרכז העולמי לבני נח, ר"מ במכון מאיר, רב קהילת "בית יהודה" בקריית משה בירושלים, רב תנועת הנוער עזרא, מחבר ספרים וכותב מאמרים.
קורות חיים

נולד בשנת 1959 באלג'יריה הצרפתית. סבו, עזר שרקי, היה נשיא הפדרציה הציונית של אלג'יריה וציר בקונגרס הציוני. אביו, חיים גדליה, היה דוקטור לכלכלה. אמו, בתיה אלברטין לבית סטג, הייתה ניצולת שואה. אחיה, אדי סטג, היה רופאם של כמה מנשיאי צרפת. בני הזוג הכירו בצרפת ועברו להתגורר באלג'יריה, שם נולדו ילדיהם. לאחר מכן עברו שוב למספר שנים לצרפת, ועלו לישראל בשנת 1972.
למד בישיבה התיכונית "נתיב מאיר". בגיל 16 החל להשתתף בקביעות בשיעוריו של הרב צבי יהודה הכהן קוק, שלימים היה לרבו המובהק. לאחר לימודיו התיכוניים למד בישיבת מרכז הרב במסגרתה שירת בחיל התותחנים. בין רבותיו נמנים הרב יהודא ליאון אשכנזי (מניטו), הרב מאיר יהודה גץ, הרב שלמה בנימין אשלג והרב צבי ישראל טאו.
הרב שרקי משמש עשרות שנים כר"מ במכון מאיר. בעבר היה יו"ר המחלקה הישראלית במכון. הוא מעביר שיעורים במקומות שונים. לימד מספר שנים בטכניון בחיפה ובישיבת עטרת ירושלים. בשנת תשע"ה לימד בישיבת בינות ברעננה. הוא אחד מרבני ארגון ראש יהודי ומעביר קורסים למפיצי יהדות על מנת שתהיה להם יכולת הידברות עם חילונים. עמד בראש מכללת צפירת תפארה ובראש מרכז יאיר (ע"ש הרב אשכנזי).
מקים ויו"ר "ברית עולם – המרכז העולמי לבני נח", המבקש לעורר את המודעות לשבע מצוות בני נח ולקיומן על ידי אומות העולם. במוקד פעילות הארגון עומד מערך הסברה בקרב קהילות בני נח וקבוצות ב־72 מדינות שונות בעולם. מדי מספר חודשים הוא טס לחו"ל ונפגש עם קהילות ופעילי המרכז ברחבי העולם.
חבר בוועדת ההיגוי של ענף תודעה יהודית מטעם ראש אכ"א ובוועדה להענקת התואר "יקיר ירושלים".
קיבל את "פרס ברקאי" למנהיגות קהילתית לשנת 2018 מטעם מרכז ברקאי.
בעבר תמך הרב שרקי בחטיבת "מנהיגות יהודית" במפלגת הליכוד, אך לקראת הבחירות לכנסת העשרים ב־2015 הודיע על תמיכתו ברשימת הבית היהודי.
במאי 2023 השתתף בתוכנית הטלוויזיה התיעודית "מדורות השבטים" של כאן 11.
חיים אישיים

הרב שרקי נשוי לרונית, דוקטור לביולוגיה. לזוג שבעה ילדים, והם מתגוררים בשכונת גבעת שאול בירושלים. אחד מילדיו הוא העיתונאי יאיר שרקי. ב־15 באפריל 2015 נרצח בנו, שלום יוחאי שרקי, בפיגוע דריסה בירושלים, בליל יום הזיכרון לשואה ולגבורה.
אחיו של הרב אורי שרקי הוא המזרחן אליעזר שרקי.
גיסו הוא הרב ברוך כהנא.
עיקרי משנתו

פרק זה טעון שכתוב. אנא תרמו לוויקיפדיה . ייתכן שתמצאו פירוט בדף השיחה. הסיבה היא פירוט מוגזם וחוסר במקורות.
משנתו של הרב שרקי מושפעת במידה רבה מתורתם של הראי"ה קוק והרב יהודה ליאון אשכנזי. משנתו, הנלמדת ברובה בשיעורים בעל־פה, מתאפיינת בהיקף נרחב של נושאים ומקורות (תורה, פילוסופיה, מדע ועוד).
עיקרי משנתו > ציונות וגאולה

לדעת הרב שרקי, מהותה של הגאולה המתוארת במקורות היהדות אינה גאולה רוחנית או מיסטית, אלא שחרור של עם ישראל משעבוד פיזי. ראשית הציונות מהווה את האתחלתא דגאולה ששיאה בהצהרת בלפור, בעוד שהקמת מדינת ישראל מהווה את סיום תהליך הגאולה, ומבחינה הלכתית טהורה אנו נמצאים כעת ב"ימות המשיח", ומכאן שכעת על עם ישראל להתחיל לממש את ייעודו האוניברסלי. עם זאת, אנו עדיין מתפללים ל"גאולה שלימה", כלומר, להשלמת התהליך כולו, הן בדברים התלויים בידי אדם (העמדת מלך, הקמת מקדש, ייסוד סנהדרין) והן בדברים התלויים בידי שמים (חזרת הנבואה לעם ישראל). כביטוי לתפיסה זו, פסק הרב שרקי (במאמר "כליל התקדש חג"), כמו הרב גורן, כי ביום העצמאות יש לומר הלל שלם בברכה גם בלילה, אף על פי שלא נהגו כך ברוב הקהילות בארץ.
עיקרי משנתו > היהודים – לאום ולא דת

לדעת הרב שרקי, יהודי הוא תמיד חלק מעם ישראל הנמצא בארץ ישראל. תורת ישראל אינה "דת", אלא המשך הברית שכרת ה' עם האבות על העם ועל הארץ. כל המצוות כולן הן לאומיות ומטרתן המוצהרת היא קיום עם ישראל בארצו, ולמעשה אין משמעות לקיומן על ידי יהודים בחו"ל, מעבר לשמירת המסורת. תפיסת היהדות כ"דת" בלבד היא חידוש הקשור בגלות. תפיסה זו ראשיתה בימי עזרא, היא התעצמה אחרי חורבן הבית השני, והגיע לשיאה אצל הוגים רפורמים, ואנטי־ציוניים במהלך המאה ה־19, בעקבות האמנציפציה ותהליכי החילון, ואצל הוגים אורתודוקסים, כתוצאה מהסתגרות וקיפאון של ההלכה והמחשבה.
עיקרי משנתו > שיטת המשטר במדינת ישראל

הרב שרקי מצדד בניהול ענייני המדינה כמדינת הלכה ובה המשפט העברי יוכר הלכה למעשה כמשפט לגיטימי, ולסנהדרין תהיה סמכות לפסול חוקים.
עיקרי משנתו > ייעודו של עם ישראל – אוניברסליות ולא קוסמופוליטיות

לדעת הרב שרקי הייעוד של עם ישראל נקבע בדברי ה' לאברהם: ”וְנִבְרְכוּ בְךָ כֹּל מִשְׁפְּחֹת הָאֲדָמָה”, מיד לאחר שאברהם מתברך בכך שיקום לאום מזרעו. מכאן שמימוש הייעוד מותנה בקיומו של לאום המביא ברכה לאנושות כולה (=אוניברסליות), ולא בקיומה של אחווה או של דת כלל־אנושית המתעלמת מהיסוד הלאומי (=קוסמופוליטיות). מראשית התהוות העם ועד לימינו ישנו מאבק רעיוני בין שתי ההשקפות האלו בתוך עם ישראל עצמו. לאחר הקמת מדינת ישראל, ובייחוד לאחר מלחמת ששת הימים, נראה כי העולם כולו מתייחס לעם ישראל כישות לאומית־פוליטית ולא כאוסף של מאמיני הדת היהודית ("ישראלים" ולא "יהודים"). אחת הראיות לכך הוא העיסוק הבלתי־פרופורציונלי של האומות בעם ישראל, ובפרט דרישות מוסריות־צדקניות מצידן בנושא יחסה של מדינת ישראל כלפי הפלסטינים. למעשה זהו ביטוי של התביעה התת־מודעת הכלל־עולמית מעם ישראל לממש את ייעודו להיות "אור לגויים".
עיקרי משנתו > השבת הנבואה לעם ישראל

לדעת הרב שרקי, הלך הרוח המודרני מניח כי הפילוסופיה הרציונלית היא הדבר הטבעי לאדם, ומכאן נובע יחס של ביטול לאמונות העמים הקדמונים, ובכללם לנבואה בעם ישראל.
לפי הניתוח של הרב שרקי, ההיסטוריה מראה כי הלך רוח זה התחיל במאה ה־5–6 לפני הספירה. בתקופה זו קמו לפתע בכל העולם תנועות שייסדו פילוסופיות או דתות (=הפיכת חוויה רוחנית לדוגמה פילוסופית). קודם לכן, האמין העולם כולו במה שמכונה "מיתולוגיה" (ובעם ישראל "נבואה"), ומושגים פילוסופיים כמו אתאיזם או דת לא היו קיימים כלל. בדיוק בתקופה זו חרב בית המקדש הראשון, ולפי המקרא וחז"ל "הסתלקה השכינה", כלומר נעלמה האימננטיות האלוהית בעולם. דבר זה יכול להסביר את הופעת הפילוסופיה כמחליפת המיתולוגיה, וכן את הופעת החכמים במקום הנביאים בעם ישראל.
הרב שרקי טוען כי העמים הקדמונים הגיעו לרמות מתקדמות בכל תחומי החיים, כגון אסטרונומיה, אדריכלות, ממשל וסחר בינלאומי. לכן אין זה סביר שדווקא בתחום הרוחני, שהיה המרכזי ביותר בחייהם, הם האמינו בהבלים. למעשה איננו יכולים להבין את מה שהם חוו, כיוון שהאימננטיות האלוהית חסרה בעולמנו. אלא שבניגוד לעמים אחרים, שחכמיהם זנחו את מורשת אבותם (ובצדק מבחינתם), השכילו חכמי ישראל לשמר את חשיבותה של הנבואה גם לאחר שהסתלקה. לכן, על עם ישראל מוטלת החובה לשמר את השאיפה לנבואה, כלומר את השבת ההתגלות האלוהית לעולם.
עיקרי משנתו > אמונה שכלית ולא מיסטית

לדעת הרב שרקי, אמונה משמעה הבנה ודאית של האדם כי דבר מסוים הוא אמת. לא תיתכן אמונה בדבר שלא הוכח או הוברר לאדם, ואף בני ישראל לא האמינו למשה עד שה' "נאלץ" כביכול להתגלות אליהם בהר סיני. מכאן שהאמונה במציאות ה', למשל, מבוססת על התגלות ה' לישראל (שהיא עצמה אירוע היסטורי שנמסר מדור לדור וקבע את זהותו הלאומית של העם) ולא על ספקולציה פילוסופית.
עיקרי משנתו > חול, קודש וקודש הקודשים

לדעת הרב שרקי, החול הוא עולם הטבע, והוא נועד להיות "זירת ההתמודדות" של הקודש – הקודש יכול להתגלות דווקא בו. בניגוד לתפיסה הרווחת לפיה החול מזוהה עם הטומאה, ומהווה את ההפך מן הקודש, המזוהה עם הטהרה: ישנו חול טהור (למשל פיזיקה) ומנגד ישנו קודש טמא (עבודה זרה, למשל). באופן דומה, גם הזהות הרווחת בין חול לגשמיות ובין קודש לרוחניות אינה במקומה – ישנו חול רוחני (למשל מוזיקה) וישנו קודש גשמי (בשר קרבן, למשל). כאשר החול והקודש מתאחדים זהו מצב הנקרא "קודש קודשים" – כך בקודש הקודשים במקדש נמצא ארון הברית, שחיבר בין התורה (= קודש) שבתוכו ובין אהבת האיש והאישה, שהתבטאה בחיבור שני הכרובים (= חול) שמעליו. לכן הגדיר גם רבי עקיבא את מגילת שיר השירים "קודש קודשים", שהרי כל תוכנה הוא אהבת האיש והאישה, שהיא עצמה אהבת ה'.
אחת ההשלכות המעשיות של תפיסה זו היא החיוב שהעיסוק בפוליטיקה יוטל על אנשי קודש, כדי שערכי הקודש יתממשו בעולם החול.
לדעת הרב שרקי, הקודש העליון חייב להתגלות בשלושה ממדים: הממד הדתי – הקודש הגלוי, הממד הלאומי – הציונות, והממד האוניברסלי של הפניה לאומות העולם.
עיקרי משנתו > תורה ומדע

לדעת הרב שרקי, לא תיתכן סתירה בין תורה למדע, כיוון שבורא העולם הוא נותן התורה. תורת משה שבידינו אינה מכילה ידע מדעי, ובוודאי שלא רמוזות בה כל הידיעות המדעיות וכדומה. מאמרי חז"ל המדברים על "התורה" שבה הסתכל ה' וברא את העולם, מתייחסים לתורה העליונה הכתובה "אש שחורה על גבי אש לבנה", וזו אינה התורה שבידינו, ואף חכם מחכמי ישראל מעולם לא למד מדעים דרך התורה, אלא דרך ספרות מדעית. עם זאת, לעיתים ישנה הקבלה בין רעיונות מדעיים לבין דברי התורה, שהרי שניהם באים ממקור אחד, וידיעה אנושית שלמה יותר של העולם תוביל לידיעה שלמה יותר של בורא העולם.
עיקרי משנתו > הבריאה והאבולוציה

לדעת הרב שרקי, תיאור הבריאה בספר בראשית אינו תיאור פיזיקלי, שהרי חז"ל הגדירו את מעשה בראשית כסוד שאסור בלימוד בחברותא, וכפי שאין לפרש פסוקים המגשימים את הבורא כפשוטם, כך אין לפרש פסוקים אלו כפשוטם. שרקי טוען כי ספר בראשית הוא תיאור מטפיזי בעל משמעויות מוסריות. ששת הימים המתוארים שם הם רבדים רוחניים הנוגעים לקדימות מוסרית (אור לפני חושך וכדומה), ולא תקופות זמן כרונולוגיות. גם מעשה עץ הדעת והנחש לא התרחש כפשוטו אלא מתאר את הפיצול הקיים בנפש האדם בין הטבע (כלומר הנחש) לבין המוסר, וכן הלאה. ההתייחסות של התורה לעולם הפיזי המוכר לנו מתחילה רק ברגע שהישות המוסרית הראשונה (האדם) קיבלה גוף פיזי, כמתואר בפסוק: ”וַיַּעַשׂ ה' אֱלֹהִים לְאָדָם וּלְאִשְׁתּוֹ כָּתְנוֹת עוֹר וַיַּלְבִּשֵׁם”. מכאן שאין כל מניעה להסביר שהגוף הפיזי בו נפח ה' רוח חיים היה "קוף/אדם קדמון" כלשהו, לאחר מיליוני או מיליארדי שנים של קיום פיזי של העולם.
עיקרי משנתו > תפקיד הציונות הדתית

לדעת הרב שרקי, תפקידה של הציונות הדתית אינו מסתכם במעמד של "ספקי פולקלור" של העם היהודי. על לומדי התורה בציבור להתמודד עם קביעת הנורמות, הן בשיח הפילוסופי והן בשיח התרבותי במדינת ישראל.[דרוש מקור]
עיקרי משנתו > על השיח העדתי והספרדיות בישראל

בריאיון עמו, הרב שרקי מצר על רדידות השיח העדתי בחברה: "לצערי, היום מדברים על המזרחיות כעל תוספת רגש וחום, וזו בעצם עמדה של מסכנות והתחשבות בעממיות. אני לא רואה את הספרדיות באופן כזה. אני חושב שיש בה שדר של נורמליות. המתחים הפנימיים שעברה היהדות האשכנזית גרמו לעיוותים רבים ולמאבקים – בין חסידות להתנגדות, בין משכילים לבית המדרש, ובין ציונים לחרדים. הרבה מאוד מתחים הצטברו שם, ודרוש מסר של שלמות פנימית והרמוניה. אני חושב שהיהדות הספרדית תורמת את הנקודה הזאת ביהדות הארץ־ישראלית שנבנית עכשיו, וזה מה שכדאי לקלוט ממנה".
פרסומים

בהתאם לשיטתו המבכרת לימוד מפי רב על לימוד מתוך ספרים, עיקר מאמציו של הרב מוקדשים להעברת שיעורים בעל פה. הוא מעביר כ־20 שיעורים בשבוע (גם בצרפתית) במסגרות שונות. רוב השיעורים מתווספים למאגרים שלו בארכיון של מכון מאיר ובאתר של הרב שרקי. במאגרים אלה ישנם כ־6,000 שיעורים מוקלטים. לעמוד היוטיוב של הרב שרקי כ־14 אלף מנויים וכ־3 מיליון צפיות בשיעורים.
תלמידיו הוציאו חוברות המבוססות על שיעוריו. כמה מספריו יצאו ב"הוצאת אורים" שהקימו תלמידיו.
פרסומים > חוברות

חירות ואור – על חנוכה (תשנ"ח)
טוב הארץ – על ט'"ו בשבט (תשנ"ח)
שירת האידיאות – על שיר השירים (תשנ"ח)
התורה והמצוה – על מהות תורה שבעל פה (סיוון תשנ"ח)
שואה ושאלה – לעשרה בטבת – יום הקדיש הכללי (תשנ"ט)
ואמונתך בלילות – ברורים בעניין אמירת הלל בליל יום העצמאות (תשס"ב)
גאל ישראל – על גאולה ראשונה וגאולה אחרונה (לזכרו של הרב יהודה ליאון אשכנזי) (תשס"ו)
עיון תפילה – על ברכות ק"ש ותפילת עמידה (תשס"ו)
בהמצאו – על ענייני תשובה (אלול תשס"ז)
סדרת אופקים:
שורשי החיים – על יסודי אמונת ישראל, תורה משמים, ביקורת המקרא ועוד (מנחם־אב תשס"ט)
ניצני החיים – על סוגיית הבחירה החופשית, היצר הרע, החוויה הדתית ועוד (תשרי ה'תשע"א)
אימהות – על האימהות: שרה, רבקה, רחל, לאה, דינה, בלהה, זלפה. (ניסן ה'תשע"א)
פרסומים > ספרים

סידור בית מלוכה – ליום העצמאות ויום ירושלים, בשלושה נוסחים, נוסח עדות המזרח, נוסח ספרד ונוסח אשכנז, ארז הוצאה לאור, תשנ"ט
זית רענן – אוסף מאמרים על מועדי ותקופות השנה (שפורסמו בחוברות) של הרב, ארז הוצאה לאור, סיוון תשס"ח
על שמונה פרקים לרמב"ם – (עורך: עוז בלומן), בהוצאת אורים, אלול תשס"ח
שיעורים בספר כוזרי, חלק א – (עורך: צוריאל גביזון), בהוצאת אורים, אלול תשע"א
שיעורים בספר כוזרי, חלק ב – (עורך: צוריאל גביזון), בהוצאת אורים, סיוון תשע"ג
קדושה וטבע – אסופת מאמרים בשורשי הקיום (עורכים: עוז בלומן, שדמה קדר ומיאל מסורי), בהוצאת אורים, שבט תשע"ד
דעה צלולה – עולם ואדם במשנת הרב קוק, הוצאת אורים, אייר תשע"ה
שיעורים במסילת ישרים – בהוצאת אורים, אלול תשע"ה
בעוד מועד – חשיפת שורשי המועדים, בהוצאת אורים והוצאת מגיד, תשע"ו
ברית עולם – סידור לבני נח, תשע"ו
ואני תפילה – עיונים בסידור התפילה (עורכת: שדמה קדר), הוצאת אורים, תשע"ז
חידוש גדול – הארות מתורתו של הרב שרקי, בעריכת דן סתר, הוצאת אורים, תשע"ח
350 מילה – אסופת מאמרים על הפרשות וההפטרות השבועיות, הוצאת אורים, תשע"ח
מקדם לעין – עיונים בפרק חלק, שני כרכים, הוצאת אורים, תשפ"א
ברית שלום – שולחן ערוך לבני נח, תשפ"ב
ניפגש בפרשה – שיחות בין הרב אורי שרקי לאראל סג"ל, הוצאת אורים, תשפ"ב
פרסומים > תרגומים

שיבת ציון נס לעמים – סיפרו של הרב ד"ר אברהם ליבני, תרגום מצרפתית, תשנ"ה
מענה לשון – חוברת הכוללת מאמרים מהספר "הדיבור והכתב" של הרב יהודא ליאון אשכנזי (מניטו), תרגום מצרפתית, תשפ"ב
הרב שרקי ערך הגדה של פסח עם תרגום לצרפתית.
ביאורים

↑  המונח "גאולה" משמש במקרא לתיאור השבת דבר לבעליו המקוריים.
↑  לפי דעת הרמב"ם, שפסק כדעת חכמים שנאמרה בתלמוד בבלי, מסכת ברכות, דף ל"ד, עמוד ב', לפיה "ימות המשיח" מוגדרים כתקופה בה יוסר שעבוד המלכויות מעל עם ישראל, וקריטריון זה כבר התממש.
↑  סוקרטס ביוון, גאוטמה בודהה בהודו, קונג־פו־דזה ולאו־דזה בסין וזרתוסטרה בפרס.
↑  על פי מדרש חז"ל הכרובים היו בצורת נער ונערה "מעורים זה בזה".
↑  בניגוד לאמונה הרווחת המסתמכת בין היתר על המאמר "הפוך בה והפוך בה דכולא בה". לטענתו המאמר הוצא מהקשרו, שהרי הוא מדבר על הדרכות מוסריות (כמוכח מהקשר המסכת ומהמשך הדברים עצמם: "...שאין לך מידה טובה הימנה") ולא על ידיעות מדעיות כלשהן.
הערות שוליים

↑  איך מבטאים את שם הרב, באתר הרב אורי שרקי, ‏י"ז בניסן ה'תש"ע
↑  חילופי תפקידים בין הרב אורי שרקי לרב דוד סתיו והרב יוסף וייצן, באתר "סרוגים", 11 ביולי 2019
1 2  רבקי גולדפינגר, עניין אישי והפעם עם הרב אורי שרקי, באתר ערוץ 7, ‏כ"א בכסלו תשפ"ג, 15 בדצמבר 2022
1 2  אלישיב רייכנר, אביו של שלום שרקי: "אנו מתכחשים לכך שאנו במלחמה", באתר nrg
↑  המרכז העולמי לבני נח, באתר ברית עולם
↑  הרב אורי שרקי זכה בפרס מפעל חיים לרב קהילה, באתר "סרוגים", 18 ביוני 2018
↑  רעות הדר, הרב שרקי עזב את הליכוד לבית היהודי, באתר ערוץ 7, 29 בפברואר 2015
↑   סדרה תיעודית חדשה 📽️ מדורות השבטים | פרק 1 - הסדר יחזור על כנו: שנים 1993 עד 2000, סרטון בערוץ "כאן 11 - תאגיד השידור הישראלי", באתר יוטיוב (אורך: 54:42)
↑  הרב שרקי: הפמיניזם הדתי מתסכל נשים, באתר ynet, 22 בינואר 2014
↑  לפי הסדר, הבן הבכור מיכאל, שלום יוחאי הי"ד, אסתר, יאיר, שלומציון, אמיתי וישי.
↑  שלום יוחאי שרקי, באתר לזכר האזרחים חללי פעולות האיבה
↑  רועי ינובסקי, חשד לפיגוע: גבר נדרס למוות בתחנת אוטובוס בי-ם, באתר ynet, 15 באפריל 2015
↑  יואב שורק, עלייתם ונפילתם של פייגלין ו'מנהיגות יהודית', באתר nrg
↑  שיעור לצפייה: תקופתנו מהי
↑  מדינת הלכה - הלכה המדינה? (סיכום שיעור), באתר הרב אורי שרקי
↑  ספר בראשית, פרק י"ב, פסוק ג'
↑  שם ב
↑  תלמוד בבלי, מסכת יומא, דף נ"ד, עמוד א'
↑  משנה, מסכת אבות, פרק ה', משנה כ"ב.
↑  תלמוד ירושלמי, מסכת שקלים,  פרק ו', הלכה א'
↑  משנה, מסכת חגיגה, פרק ב', משנה א'
↑  ספר בראשית, פרק ג', פסוק כ"א
↑  שיעורים קבועים של הרב אורי שרקי
↑  ערוץ היוטיוב של הרב שרקי
| --- | --- |
בקרת זהויות :  NLI: 987007259642305171  GND: 1149758090  ISNI: 0000 0003 7029 7711  LCCN: no2009017629  VIAF: 97352153   WorldCat (עם VIAF): 97352153 
"בית שלום יוחאי" בירושלים, על שם בנו של הרב שרקי שנרצח בפיגוע
הרב אורי שרקי ואחיו אליעזר שרקי בפאנל במרכז מורשת מנחם בגין – מרץ 2024
עמק חפר

ערך זה עוסק בעמק בשרון. אם התכוונתם למועצה אזורית הקרויה בשם העמק, ראו .
| --- | --- |

 מידע כללי
 סוג:  עמק 
 מיקום
 קואורדינטות:  32°22′35″N 34°54′08″E﻿ / ﻿32.37638°N 34.90231°E﻿ / 32.37638; 34.90231
 
  (למפת נתניה מוגדלת) עמק חפר(למפת נתניה רגילה) עמק חפר(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום עמק חפר(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום עמק חפר
 
נוף חקלאי טיפוסי לעמק חפר, מזרחית לקיבוץ גבעת חיים מאוחד, אוקטובר 2008
בית באר ומגדל ביטחון בלב פרדס היסטורי בעמק חפר, אוקטובר 2008
שקנאים במאגר משמר השרון
עֵמֶק חֵפֶר הוא עמק במישור החוף, לאורך הים התיכון, בחלקו הצפוני של אזור השרון, בין הערים חדרה בצפון ונתניה וכפר יונה בדרום. יישובי עמק חפר משתייכים למועצה האזורית עמק חפר.
מקור השם עמק חפר הוא תנ"כי, והוצע בשנת 1934 למתיישבי האזור על ידי פרופ' בנימין מזר. עם זאת, אין ודאות כי אכן זהו עמק חפר המקראי. הארכאולוג אדם זרטל מזהה את עמק חפר המקראי עם עמק דותן של ימינו.
עד שנת 1927 נקרא האזור שהיה מוכה ביצות וקדחת ואדי חווארת, על שם שבט בדואי שישב במקום באופן לא חוקי.
בשנת 1927 רכש יהושע חנקין את אדמות העמק עבור הקק"ל. לאחר מאבק משפטי ארוך ותשלום פיצויים לאריסים הבדווים שישבו באזור הוחל במפעל ההתיישבות.
סקירה גאוגרפית

לאורך שפת הים משתרע חוף מצוקי של רכס הכורכר המערבי ואזור החולות פורץ אותו בקטעים שונים בעיקר בשפכי הנחלים. מזרחית לאזור החולות, משתרע אזור של אדמת החול האדום (חמרה), המתחלף לאדמת טרה רוסה לרגלי הרי השומרון. שלושת רכסי הכורכר נראים בנוף בבירור ויש שגובהם מגיע לעשרות מטרים. רכס הכורכר המערבי נמצא כאמור בקרבת שפת הים ויוצר מזקופים מרשימים. על הרכס המרכזי בעמק חפר שוכן כפר ויתקין. בין רכס זה והרכס המזרחי נמצא מישור השרון בעל אדמת החול האדום לגידול הדרים. על הרכס המזרחי בעמק חפר שוכן המושב כפר מונש. מזרחית לרכס זה מנחל אלכסנדר – מושב בארותיים – עד לרגלי השומרון משתרע אזור חקלאי בעל אדמת טרה רוסה, הטובה לחקלאות.
הטמפרטורות בעמק גבוהות בקיץ ונוחות בחורף. כמות המשקעים הממוצעת השנתית היא בין 500 ל-600 מ"מ. תנאים אלה מאפשרים גידולים סובטרופיים.
בעמק חפר הצפוני, ליד קיבוץ בחן נמצא המאגר הגדול בישראל למי קולחין מטוהרים.
סקירה גאוגרפית > תחנת הרכבת כפר ויתקין

הייתה תחנת רכבת על מסילת החוף ששירתה את תושבי כפר ויתקין ואזור עמק חפר. התחנה פעלה משנות ה-60 של המאה ה-20 ועד 1997, אז נסגרה בשל היעדר ביקוש.
ביוני 2023 עצרה בתחנה רכבת שביצעה נסיעה פרטית
סקירה גאוגרפית > המרכז האקדמי על שם ארתור רופין

המרכז האקדמי רופין הוא מכללה אקדמית באזור עמק חפר בקרבת היישוב כפר מונש ובתחומה של מועצה אזורית עמק חפר.